CELEX: 32016R2080
Language: mt
Date: 2016-11-25 00:00:00
Title: Regolament ta' Implimentazzjoni tal-Kummissjoni (UE) 2016/2080 tal-25 ta' Novembru 2016 dwar il-ftuħ tal-bejgħ tat-trab tal-ħalib xkumat permezz ta' proċedura ta' sejħa għall-offerti

29.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 321/45
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/2080
   tal-25 ta' Novembru 2016
   dwar il-ftuħ tal-bejgħ tat-trab tal-ħalib xkumat permezz ta' proċedura ta' sejħa għall-offerti
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1),
   Wara li kkunsidrat ir-Regolament ta' Implimentazzjoni tal-Kummissjoni (UE) 2016/1240 tat-18 ta' Mejju 2016 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward ta' intervent pubbliku u ta' għajnuna għall-ħżin privat (2), b'mod partikolari l-Artikolu 28 u l-Artikolu 31(1) tiegħu,
   Billi:
   
               (1)
            
            
               Minħabba s-sitwazzjoni attwali tas-suq tat-trab tal-ħalib xkumat f'termini tal-irkupru tal-prezz u l-livell għoli ta' ħażniet ta' intervent huwa xieraq li jinfetaħ il-bejgħ tat-trab tal-ħalib xkumat mill-intervent pubbliku permezz ta' proċedura ta' sejħa għall-offerti skont ir-Regolament ta' Implimentazzjoni (UE) Nru 2016/1240.
            
         
               (2)
            
            
               Sabiex jiġi ġestit il-bejgħ mill-intervent b'mod adegwat, huwa meħtieġ li tiġi speċifikata d-data li qabilha t-trab tal-ħalib xkumat li jitqiegħed għall-bejgħ, għandu jkun daħal fl-intervent pubbliku.
            
         
               (3)
            
            
               Skont l-Artikolu 28(4)(b), (c) u (d) tar-Regolament (UE) Nru 2016/1240, huwa meħtieġ li jiġu stabbiliti l-perjodi għas-sottomissjoni tal-offerti, il-kwantità minima li għaliha tista' tiġi ppreżentata offerta u l-ammont tal-garanzija li għandha tiġi ppreżentata meta titressaq offerta.
            
         
               (4)
            
            
               Għall-finijiet tal-Artikolu 31(1) tar-Regolament (UE) Nru 2016/1240, huwa meħtieġ li jiġu stabbiliti l-limiti ta' żmien sa meta l-Istati Membri għandhom jinnotifikaw lill-Kummissjoni bl-offerti ammissibbli kollha.
            
         
               (5)
            
            
               Fl-interess ta' amministrazzjoni effiċjenti, l-Istati Membri għandhom jagħmlu n-notifiki tagħhom lill-Kummissjoni skont ir-Regolament tal-Kummissjoni (KE) Nru 792/2009 (3).
            
         
               (6)
            
            
               Il-Kumitat għall-Organizzazzjoni Komuni tas-Swieq Agrikoli ma tax opinjoni saż-żmien stabbilit mill-president tiegħu,
            
         ADOTTAT DAN IR-REGOLAMENT:
   Artikolu 1
   Kamp ta' applikazzjoni
   Il-bejgħ permezz ta' proċedura ta' sejħa għall-offerti, tat-trab tal-ħalib xkumat maħżun qabel l-1 ta' Novembru 2015 huwa miftuħ taħt il-kundizzjonijiet previsti fil-Kapitolu III tat-Titolu II tar-Regolament ta' Implimentazzjoni (UE) Nru 2016/1240.
   Artikolu 2
   Tressiq ta' offerti
   1.   Il-perjodu li fih jistgħu jitressqu l-offerti bi tweġiba għall-ewwel sejħa parzjali għall-offerti għandu jintemm fit-13 ta' Diċembru 2016 fil-11.00 (ħin ta' Brussell).
   2.   Il-perjodi li fihom jistgħu jitressqu l-offerti bi tweġiba għat-tieni sejħa parzjali u għas-sejħiet parzjali sussegwenti għandhom jibdew fl-ewwel jum tax-xogħol wara tmiem il-perjodu preċedenti. Dawn għandhom jintemmu fl-11.00 (ħin ta' Brussell) fl-ewwel u t-tielet Tlieta tax-xahar. Madankollu, f'Awwissu għandu jkun il-11.00 (ħin ta' Brussell) fir-raba' Tlieta, u f'Diċembru għandu jkun il-11.00 (ħin ta' Brussell) fit-tieni Tlieta. Jekk it-Tlieta tkun festa pubblika l-limitu taż-żmien għandu jkun il-11.00 (ħin ta' Brussell) tal-jum tax-xogħol preċedenti.
   3.   L-offerti jitressqu quddiem l-aġenziji tal-pagamenti approvati mill-Istati Membri (4).
   Artikolu 3
   Kwantità għal kull offerta u unità ta' kejl
   Il-kwantità minima ta' trab tal-ħalib xkumat li għaliha tista' tiġi ppreżentata offerta għandha tkun ta' 20 tunnellata.
   Il-prezz propost għandu jkun il-prezz għal kull 100 kilogramma ta' prodott.
   Artikolu 4
   Is-sigurtà
   Meta titressaq offerta għall-bejgħ tat-trab tal-ħalib xkumat, garanzija ta' EUR 50/tunellata għandha tiġi ppreżentata lill-aġenzija tal-pagamenti fejn intefgħet l-offerta.
   Artikolu 5
   Notifika lill-Kummissjoni
   In-notifika prevista fl-Artikolu 31(1) tar-Regolament (UE) Nru 2016/1240 għandha ssiru skont ir-Regolament (KE) Nru 792/2009 sal-16.00 (ħin ta' Brussell) il-jiem imsemmija fl-Artikolu 2 ta' dan ir-Regolament.
   Artikolu 6
   Dħul fis-seħħ
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-25 ta' Novembru 2016.
      
         
            Għall-Kummissjoni,
         
         
            F'isem il-President,
         
         Phil HOGAN
         
            Membru tal-Kummissjoni
         
      
   
   
      (1)  ĠU L 347, 20.12.2013, p. 671.
   
      (2)  ĠU L 206, 30.7.2016, p. 71.
   
      (3)  Ir-Regolament tal-Kummissjoni (KE) Nru 792/2009 tal-31 ta' Awwissu 2009 li jistipula regoli dettaljati għan-notifiki tal-Istati Membri lill-Kummissjoni dwar informazzjoni u dokumenti fl-implimentazzjoni tal-organizzazzjoni komuni tas-swieq, l-iskema tal-pagamenti diretti, il-promozzjoni tal-prodottiagrikoli u s-sistemi applikabbli għar-reġjuni l-aktar imbiegħda u l-gżejjer iż-żgħar tal-Eġew (ĠU L 228, 1.9.2009, p. 3.
   
   
      (4)  L-indirizzi tal-aġenziji tal-pagamenti huma disponibbli fuq is-sit tal-Kummissjoni Ewropea http://ec.europa.eu/agriculture/milk/policy-instruments/index_en.htm